21ኛዉ ዓመታዊ የጤና ዘርፍ ጉባኤ እየተካሄደ ነው
21ኛዉ ዓመታዊ የጤና ዘርፍ ጉባኤ “ዘርፈ ብዙ ትብብር ለጤናማና የበለጸገች ሀገር” በሚል መሪ ሀሳብ ነው በአዲስ አበባ እየተካሄደ የሚገኘው፡፡የጤና ሚኒስትሩ ዶ/ር አሚር አማን በ2011 በጀት ዓመት በጤናው ዘርፍ የተመዘገቡ ውጤቶች፣ የጋጠሙ ችግሮችና የ2012 ቀጣይ የትኩረት አቅጣጫዎችን በተመለከተ ገለፃ አድርገዋል፡፡በዚህም መንግስት የዜጎቹን ጤና የማሻሻል ሥራን ቁልፍ ተግባሩ አድርጎ በትጋት በመስራት ላይ እንደሚገኝ የጠቀሱት ሚኒስትሩ ፤ በዚህም የጤና ዘርፍ የሚመራበትን የጤና ፖሊሲና ስትራቴጂ በመቅረጽ የዜጎቹን ሁሉን አቀፍ የጤና አገልግሎት ሽፋን በከፍተኛ ደረጃ ለማሳደግ ተችሏል ነው ያሉት፡፡በቅርቡ ይፋ በሆነው እአአ የ2019 መለስተኛ የሥነ-ህዝብና የጤና ዳሰሳ ጥናት የጤና አገልግሎት አሰጣጡ ውጤት እንደሚያሳየው 5ኛ የልደት ዓመታቸው ሳያከብሩ የሚሞቱ ህፃናት እአአ በ2016 ከነበረው 67 ሞት ከ1 ሺህ፤ በህይወት ከተወለዱት ወስጥ ወደ 55 ሞት ከ1 ሺህ ወርዷል፡፡ይህ ከፍተኛ መሻሻል የታየበት ሲሆን ለዚህ ውጤት መመዝገብ በእናቶችና ህፃናት ጤና በተከታታይ ዓመታት የተተገበሩ ፕሮግራሞች መስፋፋት ከፍተኛ አስተዋፅኦ እንደነበራቸው ነው ሚኒስትሩ ያነሱት፡፡የሥርዓተ ምግብን አገልግሎት በተመለከተ የመቀንጨር፣ መቀጨጭ እና ክብደት መቀነስ መለኪያዎቻችን በየጊዜው መሻሻል እንዳሳየና ለዚህም በመለስተኛ የሥነ-ህዝብና የጤና ዳሰሳ ጥናት በተገኘው መረጃ መሰረት መቀንጨር እአአ 2016 ከነበረበት 38 ከመቶ በ2019 ወደ 37 ከመቶ መቀነሱን አንስተዋል፡፡የጤና ሚኒስቴር፣ የክልል ጤና ቢሮዎችና አጋሮቹ ባደረጉት ከፍተኛ ጥረት ባለፉት ዓመታት መዘናጋት እየጨመረ የመጣውን የኤችኤቪ በሽታ ስርጭት ለመግታት ለ2020 የተቀመጠውን የሶስቱን ዘጠናዎች ዒላማ ለማሳካት መጠነ ሰፊ ሥራዎች እየተሰሩ እንደሚገኙ ገልፀዋል፡፡በጉባኤው ላይ የፌዴራል እና የሁሉም ክልል የጤና ቢሮ ኃላፊዎች እና ተወካዮች እንዲሁም ባለድርሻ አካላት እና የውጭ ድርጅቶች ተወካዮች ተሳታፊ ሆነዋል፡፡ለአራት ቀናት በሚቆየው ጉባኤው የ2011 የጤናው ዘርፍ ስራ አፈፃፀም እና የ2012 የጤና እቅዶች ውይይት ይደረግባቸዋል፡፡